62023CO0312_INF
Uznesenie Súdneho dvora (šiesta komora) z 27. mája 2024 –Addiko Bank
(vec C‑312/23)
„Návrh na začatie prejudiciálneho konania – Článok 99 Rokovacieho poriadku Súdneho dvora – Odpoveď, ktorú možno jednoznačne vyvodiť z judikatúry – Ochrana fyzických osôb pri spracúvaní osobných údajov a voľnom pohybe takýchto údajov – Nariadenie (EÚ) 2016/679 – Článok 15 – Právo dotknutej osoby na prístup k osobným údajom, ktoré sa jej týkajú a ktoré sa spracúvajú – Právo získať kópiu týchto údajov – Pojem ‚kópia‘ – Dôvody žiadosti o prístup k uvedeným údajom – Použitie údajov na účely začatia súdneho konania“
1.
Ochrana fyzických osôb pri spracúvaní osobných údajov – Nariadenie 2016/679 – Právo dotknutej osoby na prístup k jej údajom, ktoré sa spracúvajú – Poskytnutie kópie údajov – Pojem kópia – Odovzdanie vernej a zrozumiteľnej reprodukcie týchto údajov dotknutej osobe – Kópia výňatkov z dokumentov, prípadne aj celých dokumentov alebo výňatkov z databázy, ktoré okrem iného obsahujú uvedené údaje – Zahrnutie – Podmienka
[Nariadenie Európskeho parlamentu a Rady 2016/679, odôvodnenie 58, článok 12 ods. 1 a článok 15 ods. 1 a 3; smernica Európskeho parlamentu a Rady 95/46, článok 12 písm. a)]
(pozri body 25 – 29, 31 – 33, bod 1 výroku)
2.
Ochrana fyzických osôb pri spracúvaní osobných údajov – Nariadenie 2016/679 – Právo dotknutej osoby na prístup k jej údajom, ktoré sa spracúvajú – Právo na bezplatné získanie prvej kópie jej údajov – Povinnosť prevádzkovateľa poskytnúť takúto kópiu – Povinnosť dotknutej osoby odôvodniť svoju žiadosť o prístup k údajom, ktorá vyplýva z preambuly nariadenia – Neexistencia
(Nariadenie Európskeho parlamentu a Rady 2016/679, odôvodnenie 63 prvá veta a článok 4 body 2 a 7, článok 15 ods. 1 a 3)
(pozri body 39, 40, 43, 48, 49, 51, 52, bod 2 výroku)
Výrok
1.
Článok 15 ods. 3 prvá veta nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov),
sa má vykladať v tom zmysle, že:
právo dotknutej osoby získať kópiu spracúvaných osobných údajov, ktoré sa jej týkajú, znamená, že tejto osobe má byť poskytnutá verná a zrozumiteľná reprodukcia všetkých týchto údajov. Predpokladom tohto práva je právo získať úplnú kópiu dokumentov, ktoré okrem iného obsahujú uvedené údaje, pokiaľ je poskytnutie tejto kópie potrebné na to, aby sa dotknutej osobe umožnilo overenie správnosti a úplnosti údajov a zabezpečila sa ich zrozumiteľnosť.
2.
Článok 15 ods. 1 a 3 nariadenia 2016/679
sa má vykladať v tom zmysle, že:
povinnosť poskytnúť dotknutej osobe na jej žiadosť kópiu spracúvaných osobných údajov, ktoré sa jej týkajú, je pre prevádzkovateľa záväzná aj vtedy, keď je táto žiadosť odôvodnená iným účelom než sú účely uvedené odôvodnení 63 prvej vete tohto nariadenia.